Papersnake/gushiwen huggingface dataset:
午睡
郑刚中（宋代）

藜羹饭脱粟，穷达未须计。
日中困炎曦，到枕即昏睡。
营营百为扰，合眼尽遗弃。
悠然一榻间，烂熟见真意。
欲识太古风，去此不多地。
我愿四海平，圭窦永无事。
夏卧法曹簟，冬梦公孙被。
一翦梅（叶梦锡席上）
韩元吉（宋代）

竹里疏枝总是梅。月白霜清，犹未全开。相逢聊与著诗催。要趁金波，满泛金杯。

多病惭非作赋才。醉到花前，探得春回。明年公已在鸾台。看取春风，丹诏重来。
至茂苑
邓云霄（明代）

翛然身世两无求，一入尘涂意转幽。范蠡芳湖连苑外，虎丘山寺挂城头。

散衙入夜开芸阁，问俗乘春上野舟。莫怪河阳誇傲吏，县门长对百花洲。
闰九月九日幸总持寺登浮图应制
李峤（唐代）

闰节开重九，真游下大千。花寒仍荐菊，座晚更披莲。

刹凤回雕辇，帆虹间彩旃。还将西梵曲，助入南薰弦。
前梁父吟
方一夔（宋代）

朝趋梁父岑，暮投梁父麓。左肩抱长欃，右手牵黄犊。

禾生亘原隰，生计自为足。罢耕还读书，何必事精熟。

茫茫万古坟，苞括纳心曲。琅山蔼空青，淄水涨寒绿。

嗟我七尺躯，披云卧幽独。抱膝一长吟，清响振空谷。
与之珍朝议 其三
文彦博（宋代）

凫鸥两闲暇，知我无机心。跃渊宜自在，直莫上钩金。
苏幕遮 咏秋海棠和外
张学典（清代）

嫩舒红，轻剪翠。拂拭新妆，一种天然媚。浅晕胭脂凝宿醉。

力怯凭阑，香梦初惊起。

映残霞，笼晓雾。娇态含情，欲语还羞吐。自是月中丹桂侣。

一夜金风，吹向瑶阶聚。
读《史记》四十首 其三十八 重揖客
张晋（清代）

踞厕视将军，不冠见丞相。长儒前奏事，上独避武帐。

天子犹然赐颜色，将军顾不重揖客。将军贵幸莫与比，拜者何足齿。

将军所重乃在此。拜者日益疏，揖者日益亲。我知将军非凡人，诸公一任膝屡屈，将军视之如无物。

吁嗟乎！岂惟将军重揖客，独不见，张公亦结王生袜。
句
李宗孟（宋代）

空遗费仙迹，不见庾公游。草木皆新色，江山馀故愁。
真人行巴陵市太守怒其不避使案吏具其罪真人…诗曰
吕岩（唐代）

暂别蓬莱海上游，偶逢太守问根由。身居北斗星杓下，

剑挂南宫月角头。道我醉来真个醉，不知愁是怎生愁。

相逢何事不相认，却驾白云归去休。
送处度赴试
释道潜（宋代）

异哉曲阜几世孙，白玉受性良且温。诗书礼义祖家学，扰扰自馀何足论。

良辰往往专吟讽，远压曹刘攀屈宋。

肯与齐梁作后尘，秋月春花恣嘲弄。我方杖策过西州，指点云山结胜游。

已有诏书催去兴，岂宜泉石更淹留。征车晓送登长陌，月没参横河汉白。

期君安稳上龙门，不怕临流遭点额。
满庭芳·红藕洲塘
赵长卿（宋代）

红藕洲塘，黄葵庭院，渚风时动清颸。素纨轻颭，凉色爽征衣。一一光阴日月，关情处、前事难期。空凝想，临鸾有恨，谁与画新眉。刀头，心寸折，江南厚约，惟是侬知。念默歌停舞，冷落屏帏。何日朱笼鹦鹉，迎门报、金勒东归。罗弦管，合欢声里，烂醉玉东西。
早参示從
释重顯（宋代）

晓天云静浓霜白，千峰万峰锁寒色。
骊龙失珠知不知，无限平人遭点额。
送幻群法师
周贺（唐代）

北京一别后，吴楚几听砧。住久白发出，讲长枯叶深。

香连邻舍像，磬彻远巢禽。寂默应关道，何人见此心。
幽居遣懹
陆游（宋代）

习气深知要扫除，时时褊忿独何欤？呼童不应自生火，待饭未来还读书。
世态讵堪闲处看？俗人自与我曹疏。
作诗未必能传後，要是幽懹得小摅。
中宗祀昊天乐章。福和
佚名（唐代）

九成爰奏，三献式陈。钦承景福，恭托明禋。
梅坳题石 其一
黄兆成（明代）

莫问三生石有无，墓门长夜惨啼乌。知君不作无郎怨，好过青溪伴小姑。
兄以西堂落成盖怅然有念于二亲余心交痛颂义追德爰成兹咏焉
李梦阳（明代）

矫矫江都相，凄凉楚穆生。家贫无立业，道大不求名。

破甑常蛛网，空除任鸟行。肯堂兄不忝，应慰九原情。
水调歌头 寿刘枢甥十月廿九
佚名（宋代）

今日小春月，后日是周正。瑞蔼挹仙堂上，崧岳喜生申。

文物师垣宅相，诗礼枢庭世胄，冰骨玉精神。浩气凌牛斗，胸次夐凡尘。

郭中书，广成子，李长庚。勋业词章福寿，直上等三人。

松菊亭前诗酒，梅竹园中翰墨，时复萃嘉宾。人指屏山下，双桂一灵椿。
礼金地藏塔用王文成宿化城寺韵 其二
周天度（清代）

帝网高悬法界中，万峰插笏尽来同。仙人自葬玲珑骨，龙女长来缥缈宫。

金刹镫摇华藏月，石田香护贝多风。采真莫问来时路，回首从教百虑空。
云白青山外
郭之奇（明代）

云白青山外，见之秋初时。幻影生无际，遥心结在兹。

凄清摇首蕨，冥杳滴商芝。欲暮馀光变，深宵始露吹。

苟非凉液散，谁使玉华滋。我观灵异质，幽赏亦何宜。

起灭须臾内，且非造物为。万古悬空色，此中自合离。

将由不可近，是以默相期。所贵同虚远，终与论神奇。
雨后
郭印（宋代）

气候西南异，山川自一方。
暑残秋更热，雨过夜初凉。
灯火容缃帙，诗书有锦囊。
更深犹不寐，暗露袭衣裳。
又和前韵二首 其二
释德洪（宋代）

篇篇俊逸间清新，老阅群才始见真。秀却采莲溪畔态，豪吞指壁柱边瞋。

肺肠旧信能缠锦，文字今知解斗春。笔力肯低容我和，诗成无惜寄来频。
句
孟宾于（唐代）

水国两亲应探榜，龙门三月又伤春。
暴雨
陆游（宋代）

苍龙挂东南，夭矫拏万仞。
虽然杂云气，爪尾略可认。
明日暴雨来，继以雷大震，平地成江河，吞卷才一瞬。
吾庐久倾坏，不压真堇堇。
所欣憔悴中，一饱天不吝。
余功到场圃，草木皆绿润。
萧然岸角巾，三叹抚庭楯。
病卧闻益卿未行不能晤语成四十字
赵蕃（宋代）

卧听晚来雨，悬知明日行。
破床空辗转，高论阻峥嵘。
文选君精理，江西我监名。
官曹敢论契，翰墨且寻盟。
读史二首 其二
周必大（宋代）

洪乔晋名士，耻为致书邮。扁舟石头路，百函委湍流。

惠固有不费，俛从谅何尤。性也倘自异，却之尚为优。

奈何负诺责，而令任沉浮。天报在尔子，晚解桓温仇。

答谢岂不审，何至空函投。坐此竟弃绝，侘傺归山丘。

乃知网恢恢，小恶靡不酬。寄语轻薄子，勿贻子孙忧。
元丰六年正月二十九此季壬生徐元立以诗来贺用韵酬之
华镇（宋代）

芳荆堂下两枝长，一本朝来产此旁。敢谓他年当似骥，且期今此得如冈。

顾余已免重占虺，闻子还思待弄璋。多谢见贻真锦绣，归时应得衒吾乡。
念奴娇·和赵国兴知录韵
辛弃疾（宋代）

为沽美酒，过溪来、谁道幽人难致。更觉元龙楼百尺，湖海平生豪气。自叹年来，看花索句，老不如人意。东风归路，一川松竹如醉。
怎得身似庄周，梦中蝴蝶，花底人间世。记取江头三月暮，风雨不为春计。万斛愁来，金貂头上，不抵银瓶贵。无多笑我，此篇聊当宾戏。
题画
仇远（元代）

天上高飞地上行，终难万里附鹏程。
鹭鸶股肉无人割，老守菰蒲过一生。
春阴
薛季宣（宋代）

春昼阁春愁，无情若隐忧。柔肠牵柳眼，困泪点花头。

不放春风度，从教暮雨休。哀怜无限意，小畜闵黄州。
杜宇
刘应时（宋代）

花残叶密过芳春，江北江南烟水昏。
何处飞来恼归客，小窗梦破正消魂。
月蝗声在溪桥侧，雨后人行绿树村。
啼得崔郎肠欲断，桃花颜色怅何存。
送从弟贬袁州（一作皇甫冉诗，题作送从弟豫贬远州）
刘长卿（唐代）

何事成迁客，思归不见乡。游吴经万里，吊屈向三湘。

水与荆巫接，山通鄢郢长。名羞黄绶系，身是白眉郎。

独结南枝恨，应思北雁行。忧来沽楚酒，老鬓莫凝霜。
亦龙弟覆篑累石作亭其阴屏翁名曰野亭索诗谩赋二首 其一
戴炳（宋代）

幽栖得真趣，隙地巧经营。花竹有和气，林园无俗情。

带经休树影，抱瓮俯池清。我亦甘肥遁，相从乐此生。
句
释怀古（宋代）

雾开离草迥，风逆到花迟。
庄公
王十朋（宋代）

先君出会不生还，鲁弱无由可报冤。祢庙岂宜姜氏见，庄同何忍与雠婚。
雨雪中岁享卧病不能陪位令诸了代拜
曹彦约（宋代）

岁事无多世事忙，病夫终日卧藤床。
雪积易消春已近，雨来无节昼偏长。
朝仪尚想三回舞，岁享难持一瓣香。
莫道盖棺便无事，义方犹欲训诸郎。
挽乐义王公夫妇二首 其一
张宁（明代）

海邑誇名族，清时乐永年。壶觞元亮宅，书画米家船。

门第多□梦，儿孙总象贤。一从鸾鹤化，相忆每凄然。
南乡子 送熊雪堂少宰年嫂杜猗兰南旋
朱中楣（清代）

秋色淡晴光。又听呢喃话别长。随趁莼鲈归去早，称觞。

帆曳西风还芰香。

何日逐归樯。不为惊秋泪染裳。雁足那堪传客信，悲伤。

眉黛牵愁酒数行。
梅花
余观复（宋代）

群卉皆舆隶，孤标直圣贤。
乾坤清不彻，风月兴无边。
生意春常在，贞心晚更坚。
骚经虽不载，已改二南篇。
乙酉夏述怀二绝
刘宰（宋代）

岸柳风摧更绿饶，槛花当暑自红娇。
流行一气元无息，松柏何妨独后彫。
次刘晓窗九日韵十首
杨公远（宋代）

人皆九日醉流霞，君汲山泉自煮茶。
可是诗成无点俗，只应吟笔灿生花。
寄远
释元肇（宋代）

拄策穷西望，闲云去复生。乱鸦栖落日，孤雁叫寒更。

坐久灯生晕，衣单梦不成。遥知今夜月，还向故人明。
上南行十二首 其九
方回（元代）

斯人近云亡，华算八十四。登堂拜画像，衣冠昂古制。

有子身不死，科名今九世。焉知三家村，乃见万乘器。
谢韩菊山道院诗
叶茵（宋代）

正传国子先生印，远访松陵隐士庐。
二十四篇风月句，几千万卷圣贤书。
地偏自觉因人重，日涉从教与世疏。
已戒园丁多种菊，重来对菊脍鲈鱼。
夜宿严陵舟中
王义山（宋代）

好风特地送帆开，刺破芦花雪几堆。
浪裹烟波渔唱歇，岸头更点雁声催。
船空载取月同云，蓬破偷将天入来。
拂早起看鸥睡醒，笑侬抹过子陵台。
和孔武仲金陵九咏 八功德泉
苏辙（宋代）

君言山上泉，定有何功德。
热尽自清凉，苦除即甘滑。
颇遭游人病，时取破匏挹。
烦恼虽云消，凛然终在臆。
宿阊门
范成大（宋代）

五更潮落水鸣船，霜送新寒到枕边。
报道雾收红日上，野翁犹盖短篷眠。
闻王闲仲得隽燕中志喜二首 其一
胡应麟（明代）

阀阅三朝旧，弓裘四世新。霜蹄金騕，天种石麒麟。

桂擢燕山夜，梅标碣石春。平康花似绮，结束待车轮。
句
孙仅（宋代）

转战风骚如甲胄，平分才学过权衡。
虚舟
何耕（宋代）

君不见江干车马纷相送，巨艑峨峨船载重。
西南使者解官归，水浅着沙牵不动。
如君材具岂多得，合侍明光参法从。
何为浅濑着虚舟，颇笑胸中太空洞。
问君此意竟安在，欲说向人谁与共。
山林钟鼎本同辙，击岸截江随所用。
八窗窅窅净无尘，一水泠泠清可弄。
何当抱被过君眠，分破江天幽夜梦。
偈颂一百六十首
释宗杲（宋代）

这僧问赵州，赵州答赵州。
得人一马，还人一牛。
人平不语，水平不流。
受恩深处宜先退，得意浓时便好休。
柳絮
薛季宣（宋代）

骀荡风光将欲暮，柔条系日萦霏雾。寂历閒庭芳草路，眉开青眼多情度。

脉脉依依愁不茹，欲翔未定邅容与。体轻委蜕韶华去，飘泊晴天离又聚。

高低上下当何住，捲春匪蹴毬先赴。小院深沈铺月素，卿云蝉逐凌波步。

扑樕追随无定处，冰霜峭觉回寒冱。梁王有客能辞赋，苍凉雪苑知谁诉。

浮玉神山攻宝璐，屑屑虚花奈凭据。还思道蕴惊人语。
和张宪长赠吴都宪致仕诗
徐贯（明代）

报国丹心尚未酬，忽闻优诏许归休。一樽绿酒长亭暮，三径黄花老圃秋。

明月有情还我共，浮云无计为君留。扁舟浩荡乾坤里，笑濯尘缨万里流。
满江红（寿东人）
范飞（明代）

律转黄钟，尧蓂尚、零星一叶。人尽道、当年此日，诞生豪杰。我是君家门下士，三年屡献阳春雪。更此行、骑鹤上扬州，恩稠叠。君有子，文章伯。君有女，夸才色。更风流酝藉，东床佳客。婿祝长生儿祝寿，玉杯举罢金杯接。愿年年、长醉腊前梅，梅梢月。
高士咏。玄晏先生
吴筠（唐代）

士安逾弱冠，落魄未修饰。一朝因感激，志学忘寝食。

著书穷天人，辞聘守玄默。薄葬信昭俭，可为将来则。
读工部诸将五首感次其韵 其二
傅为霖（清代）

虎门深锁五羊城，摩垒何时靡禦旌。西旅不开獒贡驿，南蛮空禦象林兵。

百年蜂虿甘遗毒，四海鲸鲵苦未清。谁塞夷庚堙海运，令人长忆李西平。
题林氏学海楼
徐玑（宋代）

长江欲趋海，日夜不肯休。
终然至海后，大小同一流。
君家学海名，旧着江上楼。
取义诚在斯，终始志欲侔。
云门接沧波，碧玉浩远游。
一瞬便可得，垂则良易求。
兹道无小成，勉矣归藏修。
海棠
陈松龙（宋代）

移根千里入名园，酒晕红娇气欲昏。
待得太真春睡醒，风光已不似开元。
岁晚言怀 其一
陈造（宋代）

病在岁云除，相羊小石渠。连朝无出日，进药止观书。

旧苦将迎困，新惭诵说疏。官曹不事事，世恐诮相如。
与客论诗示二绝句 其一
朱寯瀛（清代）

洲翻鹦鹉竞奇新，闲咏于今亦少真。纵使雄才推一世，不关情性岂诗人。
昔时
孔平仲（宋代）

昔时过此心何如，今时过此心何须。回波为我将双泪，逆上三江转五湖。
次韵芝田上人子虚二首 其二
方回（元代）

为问葛藤禅律论，口钳舌结更无言。何如了办眼前事，且说诗家不二门。
先茔治事归
晁补之（宋代）

先人昔慕栖山乐，贱子今怀陟岵悲。
柏叶初生石墙短，况无金带买丰碑。
贤者之孝二百四十首·董仲舒
林同（宋代）

汉有孝廉举，谁知发自舒。
可怜三策罢，却去相江都。
如梦令·今夜荼风起
佚名（宋代）

今夜荼风起。应是玉消琼碎。淡荡满城春，恼破愁人春睡。须醉。须醉。莫待梅黄雨细。
讷堂
释师范（宋代）

德山无语归方丈，象骨低头入草庵。
大鹏一举九万里，篱边燕雀空呢喃。
追和东坡壶中九华
黄庭坚（宋代）

有人夜半持山去，顿觉浮岚暖翠空。
试问安排华屋处，何如零翠乱云中。
能回赵璧人安在，已入南柯梦不通。
赖有霜钟难席卷，袖椎来听响玲珑。
夜诵
丘葵（宋代）

夜诵琅琅罢，山斋入迹无。
虫声助叹息，月影伴清癯。
黄卷十年子，青灯一腐儒。
时危无用处，我自笑非夫。
同雪公游千顶纪事十首 其九
释函可（明代）

流溪认得曾游处，更欲搜寻到别峰。山鬼似嫌黄叶响，洞门都遣黑云封。

龙芽颇觉僧怀苦，羊肚何妨野味浓。惭愧下贤贤太守，难辞林壑一重重。
寄松江陆龟蒙处士
齐己（唐代）

万卷功何用，徒称处士休。闲欹太湖石，醉听洞庭秋。

道在谁开口，诗成自点头。中间欲相访，寻便阻戈矛。
寄酒与阳翟诸弟
吕本中（宋代）

奔走黄尘小说归，诸郎坚坐各能诗。略无梦去寻消息，谩有书来道别离。

但得阮公连月醉，不嫌王湛半生痴。遥知共饮北窗下，自胜乌衣全盛时。
李源十景 其六 竹径清风
程敏政（明代）

夹道千琅玕，森森出墙外。有时一轮秋，平空发天籁。
示儿
洪钺（宋代）

豫章实佳木，寻丈早异众。
匠石虽未顾，终解作梁栋。
社栋大蔽牛，不资世所用。
弃置成散材，岁久即空洞。
诚由天所产，亦在德者种。
吾儿豫章流，丱角不好弄。
经训虽未通，数过辄成诵。
只今十五六，举止颇持重。
仰赖师友功，缀缉成赋颂。
积丝未盈尺，粗喜入机综。
胡为不自量，将使应乡贡。
文场倍千数，作者岂倖中。
而子於其间，燕雀杂鸾凤。
铅刀未易割，庶可供一共。
造物果何如，往往形吉梦，
天其助我心，勿使汝放纵。
业贵精于勤，耐取晓窗冻。
文章实公器，妙语世人共。
岁朝此诗，洗棧揭春瓮。
吾家有阴德，行矣光炎宋。
问棨诗
王福娘（唐代）

日日悲伤未有图，懒将心事话凡夫。

非同覆水应收得，只问仙郎有意无。
江城子
李纲（宋代）

去年九日在衡阳。满林霜。俯潇湘。回雁峰头，依约雁南翔。遥想茱萸方遍插，唯少我，一枝香。

今年佳节幸相将。陟层冈。举华觞。地暖风和，犹未菊开黄。此会明年知健否，判酩酊，醉秋光。
次韵答曰容秋夕醉歌
徐昂发（清代）

江城千雉秋云锁，匠门一角斜阳堕。张也洒扫蜗牛庐，壶尊为阳图书左。

未能跋浪凌沧溟，自要深杯浇坎坷。榨头酒熟奔渴蜂，壁窍虫鸣咒土蠃。

盏推莲子斗分曹，钩传黄菊拈残朵。蟹螯斫雪白纷纶，橘柚摇霜绿髲𩭝。

郭生年少夸翩翩，顾子颓唐亦颇颇。诙谐弄笔责奴髯，游戏斯文诮奚跛。

顾我常戒贺若锥，当筵敢学祢衡裸。匿影恒比尺蠖屈，外语还防箕舌簸。

贫家本住千花村，秫米行收万珠颗。鸡豚作社旧曾偕，羊酒讲婚无不可。

辞君却棹渔{舟卬}还，解帻横当波面坐。青山盘髻冷看人，白鹭刷衣间候我。

好携蓑笠采莼鲈，长与忧煎脱缠里。
月台
项安世（宋代）

小筑南台倚北亭，一方荆玉可云屏。峡中暮雨尝疏月，秋后天河始见星。

初与羿妃为此会，自开夔子几千龄。我虽不饮心先醉，坐汲寒光当渌醽。
雪中会饮李倅钧东轩三绝
苏辙（宋代）

众客喧哗发酒狂，逡巡密雪自飞扬。
莫嫌作赋无枚叟，且喜延宾有孝王。
雪花如掌堕阶除，剧饮时看卧酒壶。
半夜琼瑶深没膝，欲归迷路肯留无。
竹裹茅庵雪覆檐，炉香蔼蔼著蒲帘。
欲求初祖安心法，笑我醺然已半酣。
治圃杂书二十首
方回（元代）

花有如罂粟，能同橘不迁。
茄藤宜硬地，豆荚恶肥田。
元勰齐民术，夷吾土物篇。
园丁初未读，口诀自相传。
赠剑客李园联句
孟郊（唐代）

天地有灵术，得之者惟君。 ——孟郊

筑炉地区外，积火烧氛氲。 ——韩愈

照海铄幽怪，满空歊异氛。 ——孟郊

山磨电奕奕，水淬龙蝹蝹。 ——韩愈

太一装以宝，列仙篆其文。 ——孟郊

可用慑百神，岂惟壮三军。 ——韩愈

有时幽匣吟，忽似深潭闻。 ——孟郊

风胡久已死，此剑将谁分。 ——韩愈

行当献天子，然后致殊勋。 ——孟郊

岂如丰城下，空有斗间云。 ——韩愈
醉蓬莱·正春回紫陌
卢炳（宋代）

正春回紫陌，瑞霭飞浮，暖风轻扇。皓月初圆，觉严城寒浅。采结扇山，纱笼银烛，与□花争艳。午夜融和，红莲万顷，一齐开遍。讼简民熙，史君行乐，簇拥朱轮，旌旗辉暖。鼎沸笙歌，遏行云不散。咫尺泥封，促朝天陛，侍玉皇香案。来岁元宵，龙灯影里，金杯宜劝。
问道宜兴二首 其一
岳珂（宋代）

买田阳羡说东坡，想见溪山胜槩多。曾是中营誇绣帽，尚传遗庙锁雕戈。

斩蛟义槩人犹记，化蝠仙踪事易讹。我欲问津先访古，古灵题迹试摩挲。
夜游宫 银木樨
高濂（明代）

澹白枝头弄影。分异种、西来鹫岭。月冷银河占清景。

散香风，横玉宇，照冰镜。

人间秋色胜。夜凭阑、自怜幽兴。清虚之府何孤另。

独不念，少年人，许相并。
法乐院
陈岩（宋代）

无住师参第一禅，指开古洞秀岩天。
东扶西倒都休问，且结人间见在缘。
拟寒山送僧
释重显（宋代）

择木有灵禽，寒空寄羽翼。不止蓬莱山，冥冥去何极。
题金山
真德秀（宋代）

江来朱方注之东，海潮怒飞相撞舂。
天将古来义士骨，化作中央屹立之。
孤根直下二千尺，动影袅窕冲融中。
黄金侧布兰若地，凿翠面面开窗栊。
双桡伊轧破浪屋，恍忽置我高巃嵷。
是时千山雪新霁，水面月出天清空。
涛声四起人籁寂，毛发萧爽琉璃宫。
披衣明发蹑烟霭，决眦俯入归飞鸿。
襟前渤澥斂暝色，袖里岷峨吹晓风。
越南燕北但一气，尘埃野马何时穷。
苍梧虞舜不可叫，王事更恨归匆匆。
不调归东川别业
李颀（唐代）

寸禄言可取，托身将见遗。惭无匹夫志，悔与名山辞。

绂冕谢知己，林园多后时。葛巾方濯足，蔬食但垂帷。

十室对河岸，渔樵祗在兹。青郊香杜若，白水映茅茨。

昼景彻云树，夕阴澄古逵。渚花独开晚，田鹤静飞迟。

且复乐生事，前贤为我师。清歌聊鼓楫，永日望佳期。
四日早听郊戒复陪庙享次韵李宾之学士
程敏政（明代）

衣冠晨立陛西东，有诏斋明对竹宫。鹓序复从陪祼享，鸾旂早已动灵风。

五门昼下铜壶转，九庙春回玉辂通。圣敬未遑先饮福，南郊三日待升中。
早春思归有唱竹枝歌者坐中下泪
顾况（唐代）

渺渺春生楚水波，楚人齐唱竹枝歌。

与君皆是思归客，拭泪看花奈老何。
拜禹庙
元稹（唐代）

恢能咨岳日，悲慕羽山秋。父陷功仍继，君名礼不雠。

洪水襄陵后，玄圭菲食由。已甘鱼父子，翻荷粒咽喉。

古庙苍烟冷，寒亭翠柏稠。马泥真骨动，龙画活睛留。

祀典稽千圣，孙谋绝一丘。道虽污世载，恩岂酌沈浮。

洞穴探常近，图书即可求。德崇人不惰，风在俗斯柔。

茭色湖光上，泉声雨脚收。歌诗呈志义，箫鼓渎清猷。

史亦明勋最，时方怒校酋。还希四载术，将以拯虔刘。
减字木兰花（朱子渊见和，次韵为谢）
吴儆（宋代）

思君欲老。一榻尘生谁与扫。禄仰晨昏。同是迟迟去鲁人。行当洗眼。看子青藜来夜伴。莫变炎凉。斩马还须请上方。
寻愚溪谒柳子庙
严嵩（明代）

柳侯祠堂溪水上，溪树荒烟非昔时。世远居民无冉姓，迹奇泉石空愚诗。

城春湘岸杂花木，洲晚渔歌清竹枝。才子古来多谪宦，长沙犹痛贾生辞。
长干里看迎腊月春
柳应芳（明代）

东郊南陌动游尘，路入长干百戏新。
玄籥已吹开岁律，青旂将引隔年春。
林藏残雪先销柳，河带流澌欲上絺。
初胜风光常胜地，今朝都占看来人。
白菊
陈棣（宋代）

千芳百卉正凋零，喜见东篱粲玉英。
粉面真能延月姊，檀心端不羡梅兄。
骚经岂为黄花作，丹鼎应须素液成。
勿讶开迟后佳节，白衣犹足向渊明。
春居杂兴二首
王禹偁（宋代）

两株桃杏映篱斜，妆点商山副使家。
何事春风容不得，和莺吹折数枝花。

春云如兽复如禽，日照风吹浅又深。
谁道无心便容与，亦同翻覆小人心。
依韵和答雷敏秀才
李承芳（明代）

色色烟花染透身，诗家今喜得新邻。无机理即堪忘我，不朽名新却累人。

茶臼敲风松叶响，酒杯邀月竹根陈。杜陵吟苦方成圣，百遍推敲莫厌频。
天台道中
刘宰（宋代）

花重朝霏散，鸟啼春意深。
风光自流转，行役负登临。
涧水流新绿，山云卷夕阴。
病容兼白鬓，漂泊此时心。
送何仲远适越因之官霅水
沈说（宋代）

樽酒沙头绿涨波，事欢其柰别愁何。
去程想憩兰亭竹，到日须看霅浦荷。
年少莫嫌官职小，名高却怕荐书多。
腊前拟作孤山梦，还许扁舟载雪过。
重阳日陪元鲁山德秀登北城，瞩对新霁，因以赠别
萧颖士（唐代）

山县绕古堞，悠悠快登望。雨馀秋天高，目尽无隐状。

绵连滍川回，杳渺鸦路深。彭泽兴不浅，临风动归心。

赖兹琴堂暇，傲睨倾菊酒。人和岁已登，从政复何有。

远山十里碧，一道衔长云。青霞半落日，混合疑晴曛。

渐闻惊栖羽，坐叹清夜月。中欢怆有违，行子念明发。

仅能泯宠辱，未免伤别离。江湖不可忘，风雨劳相思。

明时当盛才，短伎安所设。何日谢百里，从君汉之澨。
次韵孙翊尉
李石（宋代）

刍狗分明迹已陈，凿开七窍是天真。
低枝斥鷃从渠笑，深水蛟龙得自神。
题吴熙老风云图
张耒（宋代）

雨脚横空万牛弩，烈风吹山山欲仆。
草披木拔何足道，大江翻澜失洲渚。
路旁失辔者谁子，道阻且长泥没屦。
鞭驴挽车亦何急，目眩心摇行不顾。
我生飘蓬惯羁旅，顾尔艰难逢亦屡。
衲被蒙头不下堂，且与身谋安稳处。
冬至
汪炎昶（宋代）

草草欢娱共一觞，葭灰昨夜煦初阳。
民贫绝喜冬独煖，客倦翻嫌日渐长。
造化不停聊阖癖，人情自此隔炎凉。
欲占岁稔浑无雪，儿毫晴云晓色黄。
山居秋暝
王维（唐代）

空山新雨后，天气晚来秋。
明月松间照，清泉石上流。
竹喧归浣女，莲动下渔舟。
随意春芳歇，王孙自可留。
十二月二十六日早起雪已三寸许夜来初不觉也
虞俦（宋代）

晓来眼界忽然新，一色琼瑶与烂银。
人事乖时空请祷，天心回后只逡巡。
不教三白孤残腊，要与千家作好春。
宿麦连云虽入望，路傍犹有翳桑人。
送李微之以史学召
程公许（宋代）

鸿蜚冥冥天宇空，谁令矫翮修门羾。承平在昔朝多贤，犹念丘园天爵共。

泰山豹林来复去，河南白云坚不动。斯文程伊嗣兴起，露门日日峨冠诵。

虽然去就迹参差，高风等是光吾宋。秀岩素心非少室，万卷本期供世用。

当家幸有二仲贤，不妨老子琴三弄。纷披竹素勤日课，萧索松风酣午梦。

有来虞旌贲空谷，例与蜀珍入包贡。中兴钜典未杀青，千古传疑须折衷。

文孙嗣服渴延伫，太史泚笔待错综。奸谀已死不难诛，古今一辙犹聚讼。

缁衣信能心爱士，白驹谁复语含讽。丈夫出处亦何常，毫芒难博丘山重。

勿学退之忧史祸，勿似子长誇雍从。孤骞终不嚇腐鼠，览辉未易来翔凤。

平生我亦煎百忧，四月长江远追送。丁宁寄语季成甫，东华冠盖真一鬨。

时撑小舫漾湖光，莫遣红尘扑飞鞚。扶持姱节早归来，世故纷纷付时栋。
送陈元龙赴封州教官
王十朋（宋代）

温陵尊酒偶相逢，记得同年旧日容。书读短檠游太学，经传绛日适临封。

清新得句肠生锦，瘦硬通神笔吐锋。莫向炎州叹官冷，行看胡海起元龙。
姑苏杂咏 师子林十二咏 卧云室
高启（明代）

夕卧白云合，朝起白云开。
惟有心长在，不随云去来。
闷歌行十二首
杨万里（宋代）

书策看来已觉烦，诗篇厌了更休论。
客心未便无安顿，试数油窗雨点痕。
偈十三首
释慧空（宋代）

石霜山中独虎，生得三脚驴儿。
走过萍实楚江，踢倒湖南长老。
中秋文闱宴集
王褒（两汉）

盛时属文运，俊乂期登庸。三载荐多士，四方罗文雄。

眷兹九秋荐，气候何空濛。婵娟出东岭，浮云敛层空。

闱棘今夕会，折桂此时同。华堂入夜开，展席来相从。

流辉照尊俎，微寒薄帘栊。柏台共济济，薇垣独雍雍。

主醉乐且多，宾回兴未穷。揽衣望霄汉，烱烱明光宫。

人坐辨天上，鸟飞疑镜中。合并不尽欢，佳期谅难逢。

洗杯濯清沼，移榻当修桐。倒倾殊未已，所思悟其终。

徘徊一分手，千里入飞蓬。飘飖望南陌，别过东城钟。
七峰诗序 妙高峰
李纲（宋代）

叠嶪层峦枕碧流，七峰此地最奇幽。登临若会妙高意，便识德云真比丘。
詹事府宿斋绝句
权德舆（唐代）

清斋四体泰，白昼一室空。摧颓有古树，骚屑多悲风。
声声慢 和徐同年梅
姚勉（宋代）

江涵石瘦，雪压桥低，森森万木寒僵。不是争魁，百花谁敢先芳。

冰姿皎然玉立，笑儿曹、粉面何郎。调羹鼎，只此花馀事，说甚宫妆。

松竹岁寒三友，恨竹污晋士，松涴秦皇。雪魄冰魂，回首世上无香。

西湖有人觅句，但知渠、清浅昏黄。奇绝处，五更初、横月带霜。
高邮湖阻风时虽开夹湖未能行舟
程敏政（明代）

一阵狂飙入地垠，客舟如叶浪如轮。凭谁上诉由风伯，任尔抛如拜水神。

阿岸稍卑思跃马，夹湖虽好未通人。南来北去皆行役，篷底从容莫漫嗔。
琴曲歌辞。别鹤
杨巨源（唐代）

海鹤一为别，高程方杳然。影摇江海路，思结潇湘天。

皎然仰白日，真姿栖紫烟。含情九霄际，顾侣五云前。

遐心属清都，凄响激朱弦。超摇间云雨，迢递各山川。

东南信多水，会合当有年。雄飞戾冥寞，此意何由传。
哭砚山孙道士
姚合（唐代）

修短皆由命，暗怀师出尘。岂知修道者，难免不亡身。

永秘黄庭诀，高悬漉酒巾。可怜白犬子，闲吠远行人。
闻石屋彭君置生棺有感为赋四诗 其三
唐顺之（明代）

苦欲辞簪绂，归来掩故园。无过六百石，只对五千言。

倚树看蜩化，逢人笑舌存。老龙且莫去，为我发狂论。
芦花
罗邺（唐代）

如练如霜干复轻，西风处处拂江城。长垂钓叟看不足，

暂泊王江愁亦生。好傍翠楼装月色，枉随红叶舞秋声。

最宜群鹭斜阳里，闲捕纤鳞傍尔行。
为鹤逸题画 其二
费念慈（清代）

淡月微茫芦荻秋，风流回首未全休。重温二百年前梦，为写当时送客舟。
猎桥午憩坐睡
杨万里（宋代）

路是山腰带，苔为石面花。
隔溪闻鸟语，疏竹见人家。
雨足睛须耐，神劳睡却佳。
睡魔推不去，知我怪新茶。
赋得摇落深知宋玉悲 其三
屈大均（明代）

天生芳草作衣裳，词赋还争日月光。楚水兰荪从此盛，巫山云雨至今香。

三闾尸谏因同姓，千载魂归为哲王。辛苦大夫歌九变，泬寥天气感潇湘。
百一诗 七
应璩（两汉）

古有行道人。
陌上见三叟。
年各百余岁。
相与锄禾莠。
住车问三叟。
何以得此寿。
上叟前致辞。
室内妪貌丑。
中叟前置辞。
量腹节所受。
下叟前致辞。
夜卧不覆首。
要哉三叟言。
所以能长久。
围春庄杂感 其一
萧显（明代）

三十年来涉宦途，乞归华发半头颅。依山结屋尘偏静，临水观头兴不孤。

野老崎岖寻橡实，林僧谈笑断松腴。离家几作还家梦，一夜团栾骨肉俱。
渔父词五首
释子淳（宋代）

钓尽江湖晓色分，数声羌备韵凌云。
波浩渺，雾氛氲，鼓棹回舟望海浪。
眼儿媚 呈周干臣
王恽（元代）

桑榆晚景日骎骎。莫厌数相寻。静怜幽境，闲谈情话，与涤烦襟。

济时幸有诸公在，乡社好浮沉。闲云却恐，西风吹去，认做商霖。
朱挥使昆仲南园八咏 其七 采莲舟
韩雍（明代）

水花开满池，小艇自寻摘。还截碧筒杯，斟醪劝佳客。
菩萨蛮
杨泽民（宋代）

吟风敲遍阑干曲。极目澄江千顷绿。长笛下扁舟。一声人倚楼。顷头醅正发。帐底人如雪。月色夜来看。可堪霜信寒。
山居杂诗九十首
曹勋（宋代）

忆君远亦去，泉响堑每度。
一笑成真乐，此乐固难屡。
村闲桑柘秋，川阔牛羊暮。
归顾紫领巾，愧我方学圃。
垓下怀古
栖一（唐代）

缅想咸阳事可嗟，楚歌哀怨思无涯。
八千子弟归何处？万里鸿沟属汉家。
弓断阵前争日月，血流垓下定龙蛇。
拔山力尽乌江水，今古悠悠空浪花。
生查子
欧阳彬（唐代）

竟日画堂欢，入夜重开宴。剪烛蜡烟香，促席花光颤¤
待得月华来，满院如铺练。门外簇骅骝，直待更深散。
武兴解舟
华岳（宋代）

西风落日楚江头，秋水已平鹦鹉洲。
烟树接天迷送旆，浪花翻雪喷行舟。
三杯万事我已饱，一日千里谁能留。
见说平戎新遣使，班超投笔已封侯。
同张敏叔登望阙台
刘才邵（宋代）

晓陟高台望紫宸，爱君心切素忘身。尧天日远迷西极，汉使星高拱北辰。

赋雪才优宜视草，赐环恩重定随春。剩须留下惊人句，长使江山气象新。
投曾秀州逢四首
赵蕃（宋代）

我向茶山得屡行，至今人说老先生。
九原不作吾安仰，宗武宗文贤弟兄。
长相思（秋夜）
黄升（宋代）

砧声齐。杵声齐。金井栏边败叶飞。夜寒乌不栖。

风凄凄。露凄凄。影转梧桐月已西。花冠窗外啼。
卢溪冬夜五首 其二
薛瑄（明代）

曲曲清江节节山，霜台分外朔风寒。寸心祗与梅争白，颇觉苍颜称铁冠。
回奉节宰阳季明
阳枋（宋代）

只缘心地乐宽平，便把青衫付外心。
健羡春莺娇出谷，自惭宿外倦投林。
光阴有限嗟空度，义理无穷要极深。
七十老翁闻好语，一回吟咏一回斟。
答赵景猷诗
曹摅（魏晋）

季耿惟末，孟冬之初。大火颓流，日月其除。嗟我怀人，离群索居。

日谷乖错，飞沈异涂。与尔同代，光景永殊。爱而不见，搔首踟蹰。

出门仿佯，陟彼城隅。俯察绿水，仰瞻天衢。雍雍和雁，偏偏游凫。

感物兴怀，愤思郁纡。

修夜悠悠，寂寂闲处。情在心想，中宵寤语。有鸟自南，寄声谢汝。

飞鸟难期，徒独延伫。

精诚之至。崩城陨霜。韩凡丹青。化为鸳鸯。止必交颈。

飞必双翔。愿言与汝。携手同行。情若比目。离如参商，遗梦想象。

仿佛晖光。中心郁滞。伊怀永伤。

素秋授终，玄节敬御。逝将离征，我整我车。命彼仆夫，驾言北徂。

告别津裔，执手歧路。泛舟中流，□□载溯。临河叹逝，眷眷长顾。

越登关阻，逾历日川。峻阜隆崇，流水泉泫。旷野冥莽，修涂泯绵。

鸟鸣雍雍，木落缤翩。薄寒吹凄，微风交旋。惟时怆尔，悼物恻然。

远思遥奕，近念因悁。良夜弗寐，嘉肴弗餐。停驾踟蹰，进路槃桓。

心亦何为，顾怀所安。嗟行伊久，慨其永叹。气感异类，诚发心肝。

离禽赴衡，偏鸟鸣轩。思如寻萦，莫知其端。

古人罔极，今我不爽。愿言所钦，唯子靡两。情存口咏，心意目想。

形游神还，身去意往。伫立不见，瞻望佛仿。婉娈西路，遗忧养养。

人则惟旧，我好惟新。一日之隔，悠若三春。矧乃于别，越兼二旬。

薄暮愁予，思亦终晨。耿耿不寐，媚兹良人。今也亡此，谁与独勤。

夕宿路麋，朝发泽滨。良驷蹀足，轻车结轮。

替脱俯仰，荏冉时驰。秋来冬及，节变岁移。蓁蓁之叶，漂然去枝。

蔽芾丰草，殒其黄萎。无生不化，我心匪亏。眷眷屈生，哀彼乖离。

迟迟杨子，哭此路歧。缱绻之情，鄙我人斯。达者无累，内顾何为。
舟中夜闻读书
李时可（宋代）

临溪一舍竹疏疏，舟过时闻夜读书。姓字是谁何必问，定应不是俗人居。
读通鉴杂兴
孙应时（宋代）

平生作意轻羊舅，岁晚何心佞羯奴。
为问荆齐是三窟，此时容有宦情无。
偈颂二百零五首
释正觉（宋代）

恁麽去底错，恁麽去底亲。
错时错到底，亲时亲见真。
相识满天下，知心能几人。
许秀才至辱李蕲州绝句，问断酒之情因寄
杜牧（唐代）

有客南来话所思，故人遥枉醉中诗。

暂因微疾须防酒，不是欢情减旧时。
相见欢
朱敦儒（宋代）

当年两上蓬瀛。燕殊庭。曾共群仙携手、斗吹笙。

云涛晚。霓旌散。海鸥轻。却钓松江烟月、醉还醒。
馆宿有怀平甫
刘攽（宋代）

铜壶上水掖门扃，岑寂回廊起独行。日下屋山三面赤，月临天井四方明。

校经灯火初无禁，汗简文书不计程。坐忆故人清夜语，淡云飞去隔层城。
蛟
梅尧臣（宋代）

桥边三尺剑，江上六钧弧。
汉武帝何处，周将军已无。
织绡深有室，泣泪自为珠。
谁为九渊害，人犹能尔图。
新岁
戴复古（宋代）

新年试笔欲题诗，老去才衰得句迟。
春事未容桃李觉，梅花开到北边枝。
怯薛行
张宪（元代）

怯薛儿郎年十八，手中弓箭无虚发。
黄昏偷出齐化门，大王庄前行劫夺。
通州到城四十里，飞马归来门未启。
平明立在白玉墀，上直不曾违寸晷。
两厢巡警不敢疑，留守亲侄尚书儿。
官军但追上马贼，星夜又差都指挥。
都指挥，宜少止。
不用移文捕卒李，贼魁近在王城里。
禹庙
施枢（宋代）

衮服严常祀，平万万世功。
圭璋藏道室，弓剑莽幽宫。
石定今犹在，梅梁事莫穷。
幽寻须作计，多恨雨匆匆。
秋暑夜兴
陆游（宋代）

寂寂空廊络纬鸣，消摇岸帻近南荣。
闲眠簟作波纹冷，新浴衣如蝉翼轻。
微雨已收云尽散，众星俱隐月徐行。
呼童持烛开藤纸，一首清诗取次成。
张夏山行
张庚（清代）

心目昨澄霁，望岳宁阳道。秾翠排空倾，万象成却扫。

缠绵夜梦深，闪倏山窗晓。趣装入其麓，扬策渡丛茑。

日高放云霏，群峰争奇巧。岚气漾空濛，秋光递清杳。

疏立岩松直，乱拂渚蒲绕。茅屋不成村，林壑自多窈。

沙涧既屡揭，硗冈亦重造。回旋尽日看，余晖澹尤好。

风动响飞箨，霞散送归鸟。未曾凌绝顶，吾怀良已浩。
虞美人 同徐敬可看林家紫牡丹
曹溶（明代）

城南水涨前村路，险被青泥误。好风扶我画栏前，玉琢吴宫小字正当年。

王家步幛栖香满，晕逐脂痕转。醉中不奈拍声催，从此映花骝马带愁归。
下章安杜渎七首
姚宽（宋代）

石柱山前烟在川，金鹅浦口浪黏天。
北人凄断南人笑，愁水愁风最可怜。
积雪未晴正旦朝贺大庆殿口号八章
程公许（宋代）

东西廊转面朝天，绯绿斓斑紫绶褰。
万岁声中陪率舞，野麋终羡草芊绵。
飞霞洞谢公岩呈元量
李洪（宋代）

谢公遗躅閟苍苔，乘兴飞霞得得来。
洞锁暮云松偃蹇，江涵白月影徘徊。
吾曹趣了痴儿计，苏径难留俗驾回。
安得麻姑能送酒，他时藉草共传杯。
小重山 白门行馆望雨有怀
庄棫（清代）

密雨斜棱贴地匀。小楼声不断、似瑶筝。绿阴深处鸟还鸣。

黄鹂似、和入曲中听。

春事莫关情。流酸梅子熟、溅眉颦。一川芳草自盈盈。

绕阑久，阶上碧苔生。
草书歌行
李白（唐代）

少年上人号怀素，草书天下称独步。
墨池飞出北溟鱼，笔锋杀尽中山兔。
八月九月天气凉，酒徒词客满高堂。
笺麻素绢排数箱，宣州石砚墨色光。
吾师醉后倚绳床，须臾扫尽数千张。
飘风骤雨惊飒飒，落花飞雪何茫茫！
起来向壁不停手，一行数字大如斗。
怳怳如闻神鬼惊，时时只见龙蛇走。
左盘右蹙如惊电，状同楚汉相攻战。
湖南七郡凡几家，家家屏障书题遍。
王逸少，张伯英，古来几许浪得名。
张颠老死不足数，我师此义不师古。
古来万事贵天生，何必要公孙大娘浑脱舞。
寄桃浦诸故知即事（五首）
王逢（元代）

贵不难得富可嗟，二事亦到园丁家。
雷王药吏锦裆荅，野藤络树金银花。
园丁横筇坐梧下，窃愧长年释耕者。
身膏草野身土苴，语孙耰锄莫轻把东坡楚颂存虚名，止乌
作亭殊有情。
枇杷换叶何青青，雪中开花来远馨。
多仁多核知尔少，柏树根添郑玄草。
慧海禅师识侯景，华容女儿哭刘表。
如何太白谪仙人，竟坐夜郎唐绝徼。
裁诗寄与多才郎，尘间宠辱要相忘。
霸桥吟兴驴背上，月盎冰壶齑味长。
送郑公绩赴试金陵
朱翌（宋代）

庭槐著老花，佳兴渺澄江。
束书望故国，飞帆响篷窗。
白袍看先登，唾手筑受降。
从风靡强燕，举火烛老庞。
秋天鸿鹄高，惊到中叠双。
闺人侈宵占，玉虫缀灯缸。
秋晚书感
陆游（宋代）

牺象初心岂愿才，沟中虽断不须哀。
吾生自信云舒卷，客态谁论燕去来？夕露正看沾草棘，晨霜已见落楸槐。
耄年闭户真无憾，葑火更阑熟芋魁。
食生荔子五首 其五
周紫芝（宋代）

东来坐见玉肌丰，识面中郎旧谱中。绝胜诗翁红万颗，暮年流落到泸戎。
三用韵十首
杨公远（宋代）

不作皱眉事，何烦古押衙。
且尝桑落酒，更沦雨前茶。
风锐霜初结，天寒日易斜。
莫言秋色老，犹自有黄花。
小三侄远持兄嫂之命见访于荒寒寂寞中将归二
曹勋（宋代）

不见小阮久，相看情甚温。
肯来成宅相，端可大吾门。
暖日长江路，梅花细雨村。
真成好兄弟，言谢邓忘言。
鹧鸪天
徐俯（宋代）

绿水名园不是村。淡妆浓笑两生春。笛中已自多愁怨，雨里因生有泪痕。

香旖旎，酒氤氲。多情生怕落纷纷。旧来好事浑如梦，年少风流付与君。
清平乐（与诸君小酌，烛下见花，戏作一首）
毛滂（宋代）

风摇灺烬。吹下桃花影。醉倒碧铺眠碎锦。谁伴香迷酒凝。

少年不解孤春。年来减尽春心。犹下绣帘遮定，不教风雨侵凌。
医者
秦观（宋代）

块然一气初浑沦，散作六物相吐吞。
主承客御胜复存，是为万物疾病原。
寥寥空陂游冤魂，诲此法术成轩辕。
金书玉册要不烦，焕如星宿不可扪。
时迁圣徂遂幽昏，弊俗窃以资利源。
余尝感概期明论，世无妙质孰与言。
因君乞诗置屋轩，聊复援笔赋本根。
成都遨乐诗二十一首·二十三日圣寿寺前蚕市
田况（宋代）

龙断争趋利，仁园敞邃深。
经年储百货，有意享千金。
哭用先农事，人声混乐音。
蚕丛故神在，致祝顺民心。
维摩大士不答文殊问如何是菩萨入不二法门颂
释慧晖（宋代）

净名大士口如盆，一默无端拿雷云。
十圣瘦然居足下，三贤了雷失全分。
飘飘而出溪风骨，濯濯而清月水纹。
天外孤松峰顶耸，晚楼霜雪梦犹昏。
夜会问答十
皮日休（唐代）

寒夜清，帘外迢迢星斗明。况有萧闲洞中客，

吟为紫凤呼凰声。

瘿木杯，杉赘楠瘤刳得来。莫怪家人畔边笑，

渠心只爱黄金罍。

落霞琴，寥寥山水扬清音。玉皇仙驭碧云远，

空使松风终日吟。

莲花烛，亭亭嫩蕊生红玉。不知含泪怨何人，

欲问无由得心曲。

金火障，红兽飞来射罗幌。夜来斜展掩深炉，

半睡芙蓉香荡漾。

忆山月，前溪后溪清复绝。看看又及桂花时，

空寄子规啼处血。

锦鲸荐，碧香红腻承君宴。几度闲眠却觉来，

彩鳞飞出云涛面。

怀溪云，漠漠闲笼鸥鹭群。有时日暮碧将合，

还被鱼舟来触分。

霜中笛，落梅一曲瑶华滴。不知青女是何人，

三奏未终头已白。

月下桥，风外拂残衰柳条。倚栏杆处独自立，

青翰何人吹玉箫？
月夜纪事
黄梦泮（明代）

今夕是何夕，无云天自明。凉风时拂袖，鸣鸟自呼朋。

香从花里至，露向月中零。云去山还在，歌喧鸟不惊。

行行独成话，望望难为情。枕月数今古，茵花思废兴。

坐疲起倚石，睡倦复行庭。细咏数章律，连倾七碗擎。

炉香一再换，谯鼓两三更。梦醒疑未定，独步向前听。
雪夜冰琴诗为邓静春赋
柯九思（元代）

峄阳孤桐坚如铁，石上蟠根饱风雪。何年雷电驱六丁，曾入深山取蛟蠥。

霹礰击碎馀孙枝，流落尘寰知几劫。卓哉至宝斲斯器，声满乾坤擅奇绝。

雪光照夜三尺冰，落指飞泉响云穴。霜空湛碧来西风，老鹤孤鸣下天阙。

余生两耳获亲赏，所恨黔驴惟技拙。小斋人静月窥窗，古瓶水暖梅□香。

拂衣再拜□君操，恍然挈我天游乡。茫茫是身非已有，块坐俄惊柳生肘。

九原大叫伯牙醒，一洗雷同世间手。
春晚闲居寄陈嵩伯
贯休（唐代）

春霖闭门久，春色聚庭木。一梦辞旧山，四邻有新哭。

菰蒲生白水，风篁擢纤玉。为忆湖上翁，花时独冥目。
杂咏八首
王安石（宋代）

黄雀死弹丸，厥罪在啄粟。
翠鹄不近人，何为亦穷辱。
材为世所利，高下同僵仆。
能逃天地间，蠛蠓无不足。
次韵伯氏戏赠韩正翁菊花开时家有美酒
黄庭坚（宋代）

鬓发斑然潘骑省，腰围瘦尽沈东阳。
茶瓯屡煮龙山白，酒椀希逢若下黄。
乌角巾边簪钿朵，红银杯面冻糖霜。
会须著意怜时物，看取年华不久芳。
甲戌考类试院呈同官
陈著（宋代）

天风吹散扑衣尘，奎壁光中预□文。
老眼可能私李豸，公朝正欲第刘蕡。
平生泾渭岂无见，暗室雷霆如有闻。
一雨快晴秋意好，预占太史奏祥云。
镜湖丹室为周良医仲方赋
刘师邵（明代）

浩浩镜湖水，东流接扶桑。矫首望不极，三山海中央。

上有列仙侣，楼居郁相当。若人从之游，鸾鹤参翱翔。

授以养生诀，示以金丹方。后天可不老，寿命凋三光。

稽山孕灵秀，爰兹构丹房。凿云以为牖，结露以为梁。

左控金虎伏，右提苍龙骧。渴饮驻金波，饥餐截松肪。

丹成贮龙鼎，五色烂辉煌。鬼神不敢窥，禁卫呵不祥。

服食炼精魄，身轻欲飞扬。手握造化枢，一举超八荒。

我愿得此剂，持之献明堂。上以延万寿，下以惠三殇。
春风袅娜·游丝
朱彝尊（清代）

倩东君著力，系住韶华，穿小径，漾晴沙。正阴云笼日，难寻野马，轻飏染草，细绾秋蛇。燕蹴还低，莺衔忽溜，惹却黄须无数花。纵许悠扬度朱户，终愁人影隔窗纱。
惆怅谢娘池阁，湘帘乍卷，凝斜盼，近拂檐牙。疏篱罥，短垣遮，微风别院，明月谁家。红袖招时，偏随罗扇，玉鞭袅处，又逐香车。休憎轻薄，笑多情似我，春心不定，飞梦天涯。
款歌
秦约（明代）

公子渔庄秋气高，湾湾野水曲塘坳。
隔林月出车轮大，照见华间翡翠巢。
冬至午后余与冠吴弟登爱菊亭后塔，薄暮唤舟渡湖至江滨品茶而归
王家枢（清代）

孤塔巍然矗半空，登临一览尽西东。绵飞芦白寒难禦，锦染枫丹日尚烘。

天暮云生将酿雪，江深潮退不因风。离乡千里身偏健，可奈匆匆岁又终。

游山已倦夕阳斜，唤渡□须兴尚赊。一叶扁舟聊拍桨，三间矮屋试烹茶。

欲酬茗价囊如洗，归认沙堤路不差。犹忆故乡风景好，五峰相对是吾家。
【双调】沉醉东风_秋景挂绝壁
卢挚（元代）

秋景
挂绝壁松枯倒倚，落残霞孤鹜齐飞。四围不尽山，一望无穷水，散西风满天秋意。夜静云帆月影低，载我在潇湘画里。
对酒
对酒问人生几何，被无情日月消磨。炼成腹内丹，泼煞心头火，葫芦提醉中闲过，万里云山入浩歌，一任傍人笑我。
避暑
避炎君频称竹榻，趁新凉懒裹乌纱。柳影中，槐阴下，旋敲冰沉李浮瓜。会受用文章处士家，午梦醒披襟散发。
举子
辞辛苦桑枢瓮牖，夸荣华凤阁龙楼。脱布衣，披罗绶，跳龙门独占鳌头。今日男儿得志秋，会受用宫花御酒。
叹世
拂尘土麻绦布袍，助江山酒圣诗豪。乾坤水上萍，日月笼中鸟，叹浮生几回年少。破屋春深雪未消，白发催人易老。
适兴
舞低簇春风绛纱，歌轻敲夜月红牙。金橙泛绿醽，银鸭烧红蜡，煞强如冷斋闲话。沉醉也更深恰到家，不记的谁扶上马。
七夕
银烛冷秋光画屏，碧天晴夜静闲亭。蛛丝度绣针，龙麝焚金鼎，庆人间七夕佳令。卧看牵牛织女星，月转过梧桐树影。
重九
题红叶清流御沟，赏黄花人醉歌楼。天长雁影稀，月落山容瘦，冷清清暮秋时候。衰柳寒蝉一片愁，谁肯教白衣送酒。
退步
南柯梦清香画戟，北邙山坏冢残碑。风云变古今，日月搬兴废，为功名枉争闲气，相位显官高待则甚底，也不入麒麟画里。
闲居
雨过分畦种瓜，旱时引水浇麻。共几个田舍翁，说几句庄家话，瓦盆边浊酒生涯。醉里乾坤大，任他高柳清风睡煞。
恰离了绿水青山那答，早来到竹篱茅舍人家。野花路畔开，村酒槽头榨，直吃的欠欠答答。醉了山童不劝咱，白女上黄花乱插。
学邵平坡前种瓜，学渊明篱下载花。旋凿开菡萏池，高竖起荼蘼架，闷来时石鼎烹茶。无是无非快活煞，锁住了心猿意马。
春情
残花酿蜂儿蜜脾，细雨和燕子香泥。白雪絮飞，红雨桃花坠，杜鹃声又是春归。纵有新诗赠别离，医不可相思病体。
复用前韵遣怀呈鲁直唐公成季明略
晁补之（宋代）

泾水为渠食万口，一石论功泥数斗。
嗟泾独不似渭闲，安流赴海又西还。
天下楩柟尽隆栋，何如栎社不材间。
无能饱食犹天上，巧智忧劳缘利赏。
我无懋功突厥名，横身为国作长城。
又非石堡将军勍，带刀夺取紫袍荣。
世上此身愚莫比，雾縠翻惭汉童子。
壮心虽欲强自挽，凫足元悭续非喜。
君不见西京对策济时难，羞死王嫱马上弹。
时平鸟雀须食尔，鸿羽可用高难攀。
从今识路窘捷径，求我莫傍终南山。
野兴
陆游（宋代）

鬓边莫笑久星星，造物常锺我辈情。
每带余酲蹋花影，又和残梦听莺声。
轩窗风过书签乱，洲渚潮生钓艇横。
韩子未除豪气在，文章都待不平鸣。
四月丁卯对雨寄赵正夫
黄庭坚（宋代）

公家常匆务，退食用寝讹。
相思虽劳勤，书问不能多。
时雨光万物，开云见羲和。
乾坤有美意，畎浍未盈科。
凯风吹南荣，官槐绿婆娑。
鷾鸸将其匹，来巢自成家。
於物无讥嫌，人亦不谁何。
眷言生理拙，无地牧鸡鹅。
丈人春秋高，雏鷇勤摩挲。
在公每怀归，安得借明驼。
畏涂失无乡，酌海持一蠡。
平生未丝绳，寂寞长生窠。
故人累累去，宰木上女萝。
生存半白首，会面阻山河。
赵侯秉金玉，不与世同波。
从容觉差晚，鄙心寄琢磨。
外物良难必，岁寒不改柯。
题三十计小象
吴庆坻（清代）

食肉何曾尽虎头，卅年书剑海天秋。
文章幸未逢黄祖，襆被今犹窘马周。
自是汝才难用世，岂真吾相不当侯。
须知少日拏云志，曾许人间第一流。
散余霞
王时翔（清代）

雕笼暝色鹦鸪噤。觉画楼更静。开镜低挽云丝，换犀簪未定。

阑边粉郎醉凭。看两蛾残晕。微嗅鬓畔花香，治三分洒病。
文殊院避暑
李群玉（唐代）

赤日黄埃满世间，松声入耳即心闲。

愿寻五百仙人去，一世清凉住雪山。
昭明太子读书处
欧大任（明代）

玉马千秋散白云，荒台烟草最思君。至今招隐山前月，缑岭鸾笙尚可闻。
贵门卜筑
李易（宋代）

乱后亦择居，筮山山辄许。居民百馀家，喜甚手欲舞。

云久闻公名，此幸殆天与。感兹郑重意，时节共鸡黍。

剡川非沃野，地僻民更窭。趁时务撷茗，馀力工捣楮。

寡妇念遗秉，洿池怜数罟。我欲教耦耕，尽力循南亩。

桃杏种连山，深居可长处。东邻有节士，酒酣乃发语。

公昔起布衣，高谊掩前古。亲擢类平津，决见逢真主。

两宫伫六飞，万乘思一举。交侵正倔强，蜂起益旁午。

浩然公独归，偶出宁有补。默塞复何言，长叹汗如雨。
再过西域山城驿
耶律楚材（元代）

去年驰传暮城东，夜宿萧条古驿中。别后尚存柴户疏，重来犹有瓦窗蓬。

主人欢喜铺毛毯，驿吏苍忙洗瓦钟。但得微躯且强健，天涯何处不相逢。
续古二十九首 其十二
陈陶（唐代）

秦家无庙略，遮虏续长城。万姓陇头死，中原荆棘生。
送句吴豪士重游大梁三首
宋登春（明代）

魏王台上草纷纷，落日中原低暮云。
匹马浪游孤剑在，酬恩谁说信陵君。
南窗偶书
方岳（宋代）

毛颖轻俗子，孔方疏吾曹。
未须奴事钱，正可仆命骚。
持此将安之，聊足以自豪。
向来与诸儒，尚论夔与皋。
此言终当醉，时命不我遭。
欲语恐惊纷，卑之无甚高。
郊祀庆成
苏辙（宋代）

盛礼弥三祀，初元正七年。
祭兼天地报，仪自祖宗传。
讲义金华久，斋心玉食鲜。
秋成通四海，廪实到穷边。
尘卷跳疆寇，琛来渡海船。
人和神亦答，物备礼诚全。
庙室开深靓，郊丘对广圜。
翠帷新秘殿，宝仗溢通廛。
周冕裘缯俭，唐车保介便。
导前多旧德，迎拜或华颠。
荐洁求阴燧，驰诚寄燎烟。
垂精粲星斗，望秩遍山川。
降辂追前躅，回班戒弗虔。
彻絪深屈体，屏盖切承天。
嶰谷灰初应，扶桑日欲躔。
旌旗逐风转，歌舞送天旋。
帘启瞻宸极，鸡号识漏泉。
矜愚开罪罟，释欠靖民编。
乐作波翻海，书行箭脱弦。
东朝归福胙，南极本高仙。
有道知难犯，无私每得贤。
劬劳就圣德，谦畏绝私权。
治道初无象，神功竟莫宣。
下臣叨进玉，随见颂诚然。
客梦
张维屏（清代）

客梦随川曲，羁愁逐夜长。枕边千里水，篷背五更霜。

村小鸡声冷，庖丰麂肉香。道旁闻说虎，猎火近前冈。
登第后寒食杏园有宴，因寄录事宋垂文同年
皮日休（唐代）

雨洗清明万象鲜，满城车马簇红筵。恩荣虽得陪高会，

科禁惟忧犯列仙。当醉不知开火日，正贫那似看花年。

纵来恐被青娥笑，未纳春风一宴钱。
秋日有感因诵王元之送文元公诗云追思元白在
晁说之（宋代）

三吴山水喜秋风，白蟹青虾甬水东。
独步晁丞孙子到，谁怜憔悴众人中。
卜算子·夜月照西风
善住（元代）

夜月照西风，露冷梧桐落。扬子江头朔雁飞，黄葛终难着。促织吊青灯，远梦惊初觉。拟抚窗前绿绮琴，寂寞无弦索。
寄柳老
张伯淳（宋代）

旅食京华两载同，钱唐邂逅苦匆匆。曾将漫刺投铃下，又报危匆过浙东。

天阔云飞俱暮景，雪凝冰冱易春风。关情总在阑干曲，明月双溪徙倚中。
次韵朱通判严上舍
陈造（宋代）

君家名酒压吴城，肯向时流取次倾。
篘玉谁今窥正色，班荆渠定赏真清。
双壶问字宁能许，一醉留宾不办营。
莫惜驱车饷元亮，须防结袜要王生。
石塘
项安世（宋代）

市夹河漘好，桥当浦口雄。
湿云低障日，斜雨急收风。
石岸蜿蜒去，松江杳霭中。
知几吾晚矣，惭汗过垂虹。
被旨还阙训答诸公韵三首 其一
刘挚（宋代）

楚雪三经橘柚天，君恩新许出湘川。虽非殿席虚中夜，且胜台郎谪九年。

岁晚病怀孤剑外，江寒归思乱云边。妻儿莫恨归装薄，剩得诸公锦绣篇。
九日寄岑参
杜甫（唐代）

出门复入门，雨脚但如旧。
所向泥活活，思君令人瘦。
沉吟坐西轩，饮食错昏昼。
寸步曲江头，难为一相就。
吁嗟呼苍生，稼穑不可救。
安得诛云师，畴能补天漏。
大明韬日月，旷野号禽兽。
君子强逶迤，小人困驰骤。
维南有崇山，恐与川浸溜。
是节东篱菊，纷披为谁秀。
岑生多新诗，性亦嗜醇酎。
采采黄金花，何由满衣袖。
偈颂十首
释如净（宋代）

一言相契即住，笑面花开玉树。
诸方恁麽点头，瑞岩划地恶辣。
咦，拳头无私绝后看，
瞿昙顶上活鱍鱍。
秋声八咏用杜公部秋兴八首韵
徐宗干（清代）

旅人江上罢弹棋，高枕潮声动客悲。怒若蒸雷鸣鼓起，快如奔马下坡时。

长堤日暗飞沙猛，孤艇人忙系缆迟。看到广陵留胜迹，年年八月触秋思。
晚秋 其一
佚名（唐代）

戎庭缧绁向穷秋，寒暑更迁岁欲周。斑斑泪下皆成血，片片云来尽带愁。

朝朝心逐东溪水，夜夜魂随西月流。数度恓惶犹未了，一生荣乐可能休。
武夷十咏 其四 换骨岩
徐熥（明代）

可怜人世似蜉蝣，谁识真还借假脩。不学换心求换骨，青山依旧葬骷髅。
伤杨东木
汪中（清代）

马上相逢记望尘，十年心事合离因。贫曾寄食兼扶病，老尚求官遽殁身。

子姓同时家欲尽，图书四散迹犹新。从今侠气凭谁语，江畔孤踪独怆神。
晓晴
虞俦（宋代）

屋角勃姑时自唤，篱根络纬竞先鸣。
刈禾政想頳肩重，扬秕那先眯目轻。
考满我应书下下，赈荒人谓策平平。
回思旧岁民情恶，不但中山有啜羹。
久寓泉南待一故人消息桂隐诸葛如晦谓客舍不可住借一园亭安下即事凡有十首 其十
戴复古（宋代）

寄迹小园中，倒指五十日。既得故人书，南游吾事毕。

再拜谢主翁，奉还此一室。云萍聚复散，欲住住不得。

折柳当马鞭，明朝有行色。
炎关
张孝祥（宋代）

驱马度炎关，身经瘴野还。稍馀衣带水，已尽剑铓山。

海月随人远，湘云似我闲。不须占紫气，游戏且人间。
洞仙歌·雪肌花貌
沈端节（宋代）

雪肌花貌，见了千千万。眼去眉来几曾管。被今回打住，没□施程，□捺地，却悔看承较晚。琴心传密意，唯有相知，失笑他满恁撩乱。抖下俏和娇，掩翠凌红，真个是、从前可见。据入马牢笼怎乾休，但拈取真诚，试教人看。
韩子定嘉雪应祈二首 其一
吕陶（宋代）

晋地素瘠埆，所忧冬气差。明神享其诚，瑞霰飘为花。

轻丝瞥已没，散漫扑水涯。大片殊易积，彷佛填丘窊。

饥鹰健欲击，伏虎冻不拿。北响少鸣雁，南飞绝惊鸦。

肃然天地中，靡闻一声哗。楼观动晓色，江湖压晴沙。

度曲宜鼓琴，卷叶难吹笳。顾此勤敛俗，趋时务耕畬。

三冬苟失望，二麦将不芽。造化善从欲，沾滋罔遗遐。

须为盈尺喜，勿兴祁寒嗟。清威俨开府，和气方当衙。

馀润匝千里，欢声同一家。天人报应间，其速如驰车。

我公心在民，致祷诚乃加。康衢有歌咏，继者惭馀哇。
端午帖子·太上皇后阁
周必大（宋代）

午节人传百药良，三千玉女斗群芳。
销忧萱草名空美，长乐宫中乐更长。
苏幕遮 其二 答索春
邹祗谟（清代）

鹊炉温，龙饼热。小盒缄来，中有双银叶。慢火应将心字炙。

化作鸳鸯，烟里随风结。

向花阴，灯影灭。再解罗巾，犹剩沉檀屑。荀令薰香香未彻。

寄语红楼，莫放馀烟歇。
颂古二十四首
释胜（宋代）

猫全食血功，虎备起尸杀。
无奈阿舅何，不传上树诀。
古泉三十六韵
鲍康（清代）

雅癖推金石，鲰生更癖泉。搜罗偿夙愿，辛苦忆儿年。

和峤情同锢，洪遵志续编。标新胪大小，绘影肖方圜。

制向锱铢析，文徵面背全。殊形刀诘屈，异样布精坚。

厌胜间情肆，题祥吉语联。旁稽瀛海外，详纪夏殷前。

芬讶黏襟古，晖惊烛几鲜。青红苔绣湿，斑駮土花妍。

偶值奇相饷，真令喜欲颠。五金纷冶铸，廿载耐磨研。

贪许钩心斗，趋嗔捷足先。穷檐晨访踏，列肆夕流连。

痴尚夸奇观，贫偏结古缘。但教珍翠椟，那惜卖珠钿。

纨扇光如拭，藤床梦也牵。选叨刘宠赠，佩比阮修悬。

旧谱瘢频索，新诗句好传。妒嗤悭出手，羡笑久垂涎。

赝鼎思争售，鱼珠愧未捐。轶材搜宝钞，余事侑琼筵。

雨过吟秋馆，凉招薄暮天。半生忙似贾，此日快疑仙。

筠箔澄于水，纱窗白胜绵。瓯香斟苦茗，炉翠篆疏烟。

罗列缣囊富，纵横锦箧骈。螺丸磨处腻，蚬楮拓来便。

绮席人高踞，璇闺侣乍延。登登声著纸，悄悄影移砖。

古篆盘蜗结，名书舞鹤翩。神争碑版秀，字证鼎彝镌。

墨本装缃帙，邮筒递彩笺。剖疑滋辨论，数典费言诠。

探袖逾三百，论缗贮十千。书迂还著录，兀兀事丹铅。
韦氏语
不详（唐代）

大郎罢相，小郎拜相。
戊辰除夜四绝 其一
周紫芝（宋代）

千里家山一望间，白头夫妇且樽前。诗中游戏无三昧，客里光阴又一年。
詹东图内翰迁吏部郎移舍过题园亭
王世贞（明代）

新佐天官领百司，可如供奉玉堂时。向来仙骨应俱羡，此去冰心祗自知。

衙散图书周四壁，亭虚花竹隐三垂。墙头一片钟山色，好是长吟谢朓诗。
闻故人来
饶节（宋代）

鸣鸠逐妇喧不休，浮云作雨方西流。倚松卧病无佳处，闻道故人疾乃瘳。
次韵崔同年马上口占二首
李新（宋代）

柳花榆荚半飞空，燕子衔来尽落红。
日与长安俱未远，可能提榼问东风。
代简杨希武右丞安南驿书怀 其二
张以宁（明代）

花满皇州春尚寒，天香缥缈五云端。遥应夜夜觚棱月，照见臣心一寸丹。
药草
苏拯（唐代）

天子恤疲瘵，坤灵奉其职。年年济世功，贵贱相兼植。

因产众草济，所希采者识。一枝当若神，千金亦何直。

生草不生药，无以彰士德。生药不生草，无以彰奇特。

国忠在臣贤，民患凭药力。灵草犹如此，贤人岂多得。
次韵子由所居六咏
苏轼（宋代）

堂前种山丹，错落马脑盘。
堂后种秋菊，碎金收辟寒。
草木如有情，慰此芳岁阑。
幽人正独乐，不知行路难。
诗人故多感，花发忆两京。
石榴有正色，玉树真虚名。
粲粲秋菊花，卓为霜中英。
萸盘照重九，缬蕊两鲜明。
幽居有古意，义井分西墙。
谁言三伏热，止须一杯凉。
先生坐忍渴，群嚣自披猖。
众散徐酌饮，逡巡味尤长。
先生饭土塯，无物与刘叉。
何以娱醉客，时嗅砌下花。
井水分西邻，竹阴借东家。
萧然行脚僧，一身寄天涯。
东斋手种柏，今复几尺长。
知有桓司马，榛茅为遮藏。
近闻南台松，新枝出馀僵。
年来此怀抱，岂复惊凡亡。
新居已覆瓦，无复风雨忧。
桤栽与笼竹，小诗亦可求。
尚欲烦贰师，刺山出飞流。
应须凿百尺，两绠载一牛。
春过贺遂员外药园
王维（唐代）

前年槿篱故，新作药栏成。香草为君子，名花是长卿。

水穿盘石透，藤系古松生。画畏开厨走，来蒙倒屣迎。

蔗浆菰米饭，蒟酱露葵羹。颇识灌园意，於陵不自轻。
题李本修荣赠卷
王缜（明代）

燕京兆判荆州彦，玉壶秋湛朱弦练。出入经营凡几年，政成事治民称便。

一朝天子旌循良，恩被双亲已显扬。龙函紫诏昭文彩，堂封宿草顿生光。

到头事业得如此，子职不亏臣职理。天高地阔终无穷，日夜东流江汉水。
龙王堂双松歌
书諴（清代）

双松夭矫凭潭起，定是卢师二龙子。卢师死后无所归，觅父还窟带泥水。

尽吸东潭涸欲焦，并注此潭流不止。此潭之龙向来懒，吝雨悭云灵未显。

一泓玦玦不出山，安有余滋及田畎。双松久已承家风，遂使都人识者罕。

我亦年来万事慵，登山疲苶逢双松。掀髯大笑投诗去，谡谡西庄在下风。
淳熙巳酉二月二日皇帝登宝位镃获厕廷绅辄成驩喜口号十首 其七
张镃（宋代）

和风淑气夹钟初，寿域重开际八区。不战自令边徼服，喜看风动媲唐虞。
病中雨夜（二首）
王绂（明代）

怀抱怕生愁，病来难自由。
雨声孤馆夜，人影一灯秋。
书剑乖前志，江湖忆旧游。
无端身外事，一一上心头。
奉和杨尚书郴州追和故李中书夏日登北楼…依本诗韵次用
柳宗元（唐代）

郡楼有遗唱，新和敌南金。境以道情得，人期幽梦寻。

层轩隔炎暑，迥野恣窥临。凤去徽音续，芝焚芳意深。

游鳞出陷浦，唳鹤绕仙岑。风起三湘浪，云生万里阴。

宏规齐德宇，丽藻竞词林。静契分忧术，闲同迟客心。

骅骝当远步，鶗鴂莫相侵。今日登高处，还闻梁父吟。
紫虚周道士还俗多年而贫老如故元帅石末公怜其无依复令归观就养
刘基（明代）

白鹤栖青松，愿与人世违。松高风露寒，却向人间飞。

江湖无稻粱，岁莫将畴依。稽首浮丘公，涕泪洒毛衣。

浮丘怜老鹤，解悟既往非。浴以丹池泉，照以若木晖。

翛然骨髓清，还向青松归。松叶烟茸茸，松华雾菲菲。

可栖复可食，其乐天下稀。如何从雁骛，喋呻图身肥。
送黎明府
戴复古（宋代）

黄岩万家县，山海界民居。
百里蜀中秀，一廉天下无。
财多能办否，官满赋归欤。
已作青云料，犹惊急急符。
谢毓斋李尚书惠诗序
许棐（宋代）

绿野堂边种药成，已斑髭鬓复青青。谢庭子弟皆英物，汉殿公卿半学生。

争捧溪藤求妙画，竞磨崖石乞新铭。如何海角孤吟者，文集中间也挂名。
闭门即事
元稹（唐代）

数竿修竹衡门里，一径松杉落日中。
偈十三首
释法泰（宋代）

三角牯牛独脚舞，两轮石磨绕空飞。
新生孩子擎铁棒，直上须弥打一槌。
过真州
沈德潜（清代）

扬州西去真州路，万树垂杨绕岸栽。
野店酒香帆尽落，寒塘渔散鹭初回。
晓风残月屯田墓，零露浮云魏帝台。
此夕临江动离思，白沙亭畔笛声哀。
育王望海亭
范成大（宋代）

海云晻霭日茏葱，案指光中万象空。
想见蓬莱西望眼，也应知我立长风。
恭闻诏书褒悼陈少阳赠官与一子恩泽赐缗钱五十万感涕四首 其四
李纲（宋代）

平昔初无半面交，危言几辨盖宽饶。幽冥我已惭良友，忠愤君宽念本朝。

故国遥看云杳杳，新阡何处草萧萧。抚孤未遂山涛志，谁继骚人赋大招。
韬光静坐
高攀龙（明代）

偶来山中坐，兀兀二旬馀。澹然心无事，宛若生民初。

流泉当几席，众山立庭除。高树依岩秀，修篁夹路疏。

所至得心赏，终日欣欣如。流光易差沱，此日良不虚。

寄言缮性者，速驾深山居。
观丙辰省试宣锁作
胡仲弓（宋代）

一窗丝雨一帘风，当日虀盐滋味同。
见说主司多好句，肯将弄蚁待诸公。
莲房洗砚
郑清之（宋代）

圆长已褪青云子，芳软犹存绿玉房。
留伴陶泓共新浴，要令毛颖沃清香。
送目
欧阳修（宋代）

送目衡皋望不休，江苹高下遍汀洲。
长堤柳曲妨回首，小苑花汀碍倚楼。
楚径蕙风消病渴，洛城花雪荡春愁。
流杯三日佳期过，掷度兰波负胜游。
金陵杂兴二百首
苏泂（宋代）

安石风流苦未遥，重来遗迹尚山椒。
一丘元自无花草，底事令人觉意消。
蝴蝶洞
宋煜（宋代）

阴深古木护涟漪，洞里藏春人不知。
不是桃源深有路，如向蝴蝶满璚枝。
谢杜相公
蔡襄（宋代）

谢政闲宫傅，当年老相君。
诗情通造化，笔力作风云。
是则经纶手，施於淡伯文。
捧窥心感悸，无路候公门。